text: Syv anholdt: Guldbarre og jagtvåben beslaglagt i svindelsag
  04 december 2017 kl. 14.41
  En aktion mod omfattende moms- og skattesvig har blandt betydet, at der er foretaget ransagninger i Sønderjylland.
  
  I forbindelse med en række ransagninger over hele landet har politiet anholdt syv personer i alderen 30 til 48 år.
  Det er Københavns Politi, SØIK (Statsadvokaten for Særlig Økonomisk og International Kriminalitet)  og Nationalt Cyber Crime Center, der har foretaget ransagninger i Sønderjylland, Lolland og i Københavnsområdet.
  De anholdte er sigtet for grov moms- og skattesvig. De er foreløbigt sigtet for at have unddraget det offentlige for mellem 6 og 14 millioner kroner i en række selskaber i en større kædesvigssag.
  En 44-årig mand er desuden anholdt og sigtet for hvidvask.
  I forbindelse med sagen er der beslaglagt en guldbarre, jagtvåben, designmøbler, et stort kontantbeløb samt friværdien i en villa.
  - Det er en omfattende sag om grov moms- og skattesvig, hvor vi efter længe tids efterforskning valgte at slå til her til morgen, siger vicepolitiinspektør Peter Reisz fra Københavns Politis afdeling for økonomisk kriminalitet i en pressemeddelelse.
  Politiet er stadig i gang med aktionen og kan derfor ikke kommentere yderligere på sagen på nuværende tidspunkt.
  